The Sugarland Express

***The Sugarland Express*** er en amerikansk dramafilm fra 1974 regissert av Steven Spielberg. Filmen handler om et ungt par som i desperasjon kidnapper en politimann i et forsøk på å redde sin sønn fra å bli adoptert. Hovedrollene spilles av Goldie Hawn og William Atherton. Historien er løst basert på en sann historie fra Texas. 

*The Sugarland Express* var Steven Spielbergs første film som var produsert for kino.  

Den ble godt mottatt av filmkritikerne, men ble ingen kommersiell suksess. Filmens manusforfattere ble tildelt prisen for beste manus ved Filmfestivalen i Cannes.

## Handling
Lou Jean og Clovis Michael Poplin er et ungt ektepar fra Texas som er blitt fratatt sin to år gamle sønn på grunn av deres kriminelle fortid. Parets liv tar en dramatisk vending da Lou Jean hjelper sin mann til å flykte fra ettervernsinstitusjonen han befinner seg på. I et desperat forsøk på hente barnet sitt tilbake fra fosterhjemmet kaprer paret en politibil og tar politimannen som gissel. Derfra raser de gjennom Texas med politi og et stadig voksende pressekorps i hælene. Paret blir både beundret og hatet av publikum. Etterhvert som situasjonen tilspisses går det gradvis opp for paret at den kidnappede politimannen er deres eneste venn. Han forsøker iherdig å finne en fredelig utgang på det hele.

## Om filmen
### Popularitet og økonomi
Til tross for at filmens inntekter oversteg utgiftene med klar margin, regnes den ikke som en kommersiell suksess. *The Sugarland Express* innbrakte 12,8 millioner dollar på verdensbasis, hvorav 7,5 millioner i USA. Den havnet på 29. plass over de mest innbringende filmene i USA i 1974. 

Produksjonskostnadene er estimert til 3 millioner dollar.

### Priser og nominasjoner
Den ble tildelt prisen for beste manus ved Filmfestivalen i Cannes. De ble også nominert til en Writers Guild of America Award. Spielberg ble nominert til Gullpalmen.

### Anmelderne
Den ble godt mottatt av anmelderne. Den amerikanske filmanmelderen Roger Ebert var middels fornøyd og gav den 2,5 av 4 stjerner. Han mente at regissøren hadde brukte for mye tid på biljakten og for lite tid på personlighetene til hovedkarakterene, men at filmen absolutt hadde sine høydepunkter. Leonard Maltin gav den 3,5 av 4 stjerner.

### Bakgrunn for filmen
Filmen er løst basert på historien om Robert og Ila Fae Dent som i 1969 kidnappet politimannen (Texas State Trooper) Kenneth Crone (1941–2011), og som dermed sendte politiet på vill jakt rundt hele staten. Kidnappingen var et resultat av et desperat forsøk på å redde sin sønn fra å bli adoptert. I virkeligheten varte biljakten noen timer og ikke flere dager slik som i filmen. Robert ble skutt og drept av FBI-agent Bob Wiatt (pensjonert i 2004, død i 2010) og stedets county-sheriff like utenfor huset til Ila Fae Dents mor. 

Ila Fae Dent tilbrakte fem måneder i fengsel for sin rolle i kidnappingen. Hun døde i 1992.

### Annet
Filmen ble innspilt vinter og vårhalvåret 1973 i Del Rio og Sugar Land (begge i Texas).

## I rollene
* Goldie Hawn – Lou Jean Poplin
* William Atherton – Clovis Michael Poplin
* Michael Sacks – Patrolman Maxwell Slide (den kidnappede)
* Ben Johnson – Captain Harlin Tanner
* Gregory Walcott – Patrolman Ernie Mashburn
* Steve Kanaly – Patrolman Jessup
* Louise Latham – Mrs. Looby
* Harrison Zanuck – Baby Langston Poplin
* A. L. Camp – Mr. Alvin T. Nocker
* Jessie Lee Fulton – Mrs. Nocker
* Dean Smith – Russ Berry
* Ted Grossman – Dietz
* Bill Thurman – Hunter
* Kenneth Hudgins – Standby
* Buster Daniels – Fyllik

## Referanser


## Eksterne lenker
*